Referat – Grøntudvalgsmøde
Dato: 16. juni 2026
Tid: kl. 08:30 – 10:00
Sted: Fælleshuset
Deltagere
Fethi Hanci (formand for grøntudvalg), Wagn B. Jensen, Camilla V. Pehrson, Poul Birck, Jeanne (HRH), Allan (HRH), Henrik Ravn (HRH) Anita Boulier.

1. Velkomst og godkendelse af dagsorden
Referatet fra sidste møde samt dagsordenen for nærværende møde blev godkendt. 
2. Opfølgning på tidligere beslutninger
Status på voldprojektet bag købmanden
Det blev oplyst, at medarbejderne tilknyttet projektet har været udsat for trusler i forbindelse med udførelsen af arbejdet. Af hensyn til medarbejdernes og materiellets sikkerhed er der derfor midlertidigt opsat kameraovervågning på området.
Afdelingsbestyrelsen har orienteret beboerne via Facebook og samtidig gjort det klart, at trusler og lignende adfærd ikke accepteres. De personer, der er identificeret som ansvarlige for truslerne, er blevet politianmeldt.
I forbindelse med flytningen af jord fra området er der foretaget jordprøver. Resultaterne viste værdier under de gældende grænseværdier, og jorden kan derfor bortkøres som planlagt. Arbejdet forventes gennemført den 17. juli 2026.
Det Grønne Udvalg har ikke ansvar for kommunikationen vedrørende byggeprojektet, men har anbefalet, at kommunikationen til beboerne styrkes. Afdelingsbestyrelsen har allerede indledt et samarbejde med administrationen med henblik på at sikre en mere tydelig og løbende information om byggeprojektet, herunder voldprojektet.
Lokalbussen 
Kontoret og afdelingsbestyrelsens formand afklarer, hvor lokalbussen midlertidigt kan holde under anlægsarbejdet. Når dette er afklaret, udsendes en servicemeddelelse til beboerne, da der aktuelt hersker usikkerhed om busstoppestedets placering i forbindelse med voldprojektet.
Formanden for Det Grønne Udvalg tager dialog med afdelingsbestyrelsen om etablering af et informationsmodul på afdelingens hjemmeside, hvor driftsforstyrrelser, byggeprojekter og andre væsentlige meddelelser kan offentliggøres. Informationen kan herefter løbende deles via afdelingens Facebook-side med henvisning til hjemmesiden.




3. Status på grøn drift og vedligeholdelse
Status på beskæring og trimning
Bemandingen i driften ligger aktuelt på mellem 8 og 10 medarbejdere. Ukrudtsbekæmpelse og græsslåning er i fuld gang, og HRH har tilknyttet yderligere to medarbejdere med særlig ekspertise inden for ukrudtsbekæmpelse for at understøtte indsatsen.
Arbejdet har været lettere forsinket som følge af perioder med kraftig nedbør, men driften forventer at indhente det forsømte i den kommende periode.
Buske
Der er konstateret generelle problemer med larveangreb, særligt i afdelingens buksbom. De angrebne planter vurderes ikke at kunne reddes og skal derfor fjernes og bortskaffes. HRH undersøger omfanget af opgaven og de økonomiske konsekvenser heraf.
Drøftelsen af eventuel genplantning og valg af alternative beplantningstyper udsættes til et senere møde, når der foreligger et bedre overblik over situationen.
Vedligeholdelse af beboerhække og haver
Det er aftalt, at beboere med haver modtager en sommerhilsen i postkassen med en venlig påmindelse om vedligeholdelsespligten for haver og hække i henhold til afdelingens vedligeholdelsesreglement.
Sommerhilsnerne uddeles senest den 17. juli 2026. Herefter gennemføres en opfølgende gennemgang, og beboere, der fortsat ikke overholder vedligeholdelsesreglementet, varsles 14 dage efter uddelingen.
Fordeling af omdeling:
· Ågården: Fethi (omdelt den 16. juni 2026)
· Østergården: HRH
· Strandgården: Poul
· Bjerggården: Camilla
· Vejlegården: Wagn

4. Affald og renholdelse
Status på ny skiltning ved affaldsområderne
Udvalget gennemgik HRH's udkast til ny skiltning ved storskraldsrummene. Formålet med skiltningen er at forbedre informationen til beboerne om korrekt anvendelse af storskraldsrummene.
Afdelingen oplever fortsat udfordringer med fejlsortering og ulovlig aflevering af affald i storskraldsrummene. Dette medfører betydelige ekstraomkostninger for afdelingen og kan på sigt bidrage til huslejestigninger. Det vurderes desuden, at en del af affaldet kan stamme fra personer uden tilknytning til afdelingen. Problemet er dog blevet væsentligt reduceret efter opsætningen af kameraovervågning.
Efter sommerferien vil udvalgsformanden i samarbejde med afdelingsbestyrelsen udarbejde en række korte informationsvideoer om korrekt affaldssortering. Videoerne skal deles via afdelingens forskellige kommunikationskanaler og fungere som oplysning og forebyggelse. Baggrunden er blandt andet, at der fortsat opleves tilfælde, hvor større papkasser forsøges presset ned i monoklerne, selvom de skal afleveres i storskraldsrummene.
Opfølgning på belysning ved monoklerne
Arbejdet med forbedring af belysningen ved monoklerne i Ågården er igangsat. Der følges særligt op på belysningsforholdene i hele Ågården med henblik på at sikre tilstrækkelig belysning og tryghed omkring affaldsområderne.
Chipnøgler og adgangsstyring til storskraldsrum
Udvalget drøftede mulighederne for adgangsstyring til storskraldsrummene. Der var enighed om at indstille til afdelingsbestyrelsen, at der etableres adgangsstyring ved hjælp af de samme chipnøgler, som anvendes til afdelingens nye dørtelefonanlæg.
Udvalgsformanden udarbejder et skriftligt oplæg til afdelingsbestyrelsen med henblik på, at arbejdet kan igangsættes inden sommerferien.
Nedlæggelse af midlertidige storskraldsrum og omdannelse til parkeringspladser
Det blev besluttet at arbejde videre med nedlæggelsen af de midlertidige storskraldsrum (bur) i Strandgården og efterfølgende omdanne arealerne til parkeringspladser for håndværkerne, så de ikke holder midt på vejen i boliggaderne.
Kontoret udsender information til samtlige beboere i Strandgården om den kommende ændring.
Behov for yderligere affaldsspande ved parkeringsområder
Der blev drøftet et muligt behov for flere affaldsspande ved afdelingens parkeringsområder.
HRH udarbejder et skriftligt oplæg, der beskriver behovet, opgavens omfang samt de økonomiske og driftsmæssige konsekvenser. Oplægget danner grundlag for en senere beslutning.
Status på dialog om affaldsløsning ved ungdomsboligerne
Det blev aftalt, at udvalgsformanden efter sommerferien, i samarbejde med kontoret, fortsætter dialogen med VF og kommunen om en mere hensigtsmæssig affaldsløsning ved ungdomsboligerne.




5. Legepladser og grønne projekter
Status på rengøring og vedligeholdelse af legeredskaber
HRH har fremsendt tilbud på rengøring og vedligeholdelse af afdelingens legeredskaber.
Udvalget vurderede, at der bør indhentes yderligere mindst to tilbud, før der træffes beslutning om valg af leverandør. Kontoret arbejder videre med indhentelse af de nødvendige tilbud, hvorefter sagen genoptages til behandling.
Status på svævebane og udskiftning af gynger
Det blev oplyst, at nyt sæde til svævebanen samt de nødvendige gynger er modtaget.
Kontoret følger op på monteringen og sikrer, at arbejdet bliver udført hurtigst muligt, så faciliteterne igen kan tages i brug af beboerne.
Besigtigelse af mindre legepladser og eventuel omplacering af legeredskaber
Udvalget drøftede behovet for en gennemgang af afdelingens mindre legepladser med henblik på at vurdere deres anvendelse, stand og eventuelle behov for justeringer.
Kontoret følger op på sagen og foretager en nærmere vurdering af, om enkelte legeredskaber med fordel kan omplaceres for at skabe bedre udnyttelse af afdelingens lege- og opholdsarealer.


6. Øvrige driftsforhold
Status på udfordringer med ophold i kælderrum – HRH følger op 

7. Eventuelt
Handicaprammerne i baghaverne
HRH oplever udfordringer med vedligeholdelse af græsset under handicaprammerne i baghaverne. Kontoret følger op på mulige løsninger. 

8. Fastlæggelse af næste møde
· Dato og tidspunkt for næste møde afgøres efter sommerferien (mandag og fredag er ikke gode)

